รายย่อยยิ้มแบงก์แข่ง‘ฟรีค่าต๋ง’
ฟรีค่าต๋งลูกค้าเริ่มเห็นผล แบงก์ยอมเฉือนเนื้อแข่งออกแพ็กเกจ ยอมรับลูกค้ามีค่าจิปาถะสูงกว่าดอกฝาก
1 ต.ค. 2554

ฟรีค่าต๋งลูกค้าเริ่มเห็นผล แบงก์ยอมเฉือนเนื้อแข่งออกแพ็กเกจ ยอมรับลูกค้ามีค่าจิปาถะสูงกว่าดอกฝาก
นายพิพัฒน์ อัสสมงคล ผู้ช่วยกรรมการผู้จัดการใหญ่ ธนาคารยูโอบี กล่าวว่า ธนาคารพาณิชย์ในระบบมีแนวโน้มจะยกเลิกเก็บค่าธรรมเนียมจากลูกค้าในหลายผลิตภัณฑ์มากขึ้น โดยเฉพาะในผลิตภัณฑ์ที่เกี่ยวกับลูกค้ารายย่อย เนื่องจากระบบมีการแข่งขันกันสูง โดยในระยะนี้ต่อไปจะเริ่มเห็นการคิดผลิตภัณฑ์เป็นแพ็กเกจโดยไม่คิดค่าธรรมเนียมจากลูกค้าทั้งกลุ่ม เช่น ลูกค้าที่ใช้บัญชีเงินเดือน
นายพิพัฒน์ กล่าวว่า ธนาคารได้ออกผลิตภัณฑ์เสนอบริษัทที่เปิดบัญชีเงินเดือนให้กับพนักงาน โดยธนาคารจะไม่คิดค่าธรรมเนียมในการกดเอทีเอ็มจากต่างธนาคารทั่วประเทศ เพื่ออำนวยความสะดวกให้กับพนักงาน ซึ่งหากเป็นบริษัทที่มีสหภาพฯ ก็จะให้ความสนใจ เพราะเป็นประโยชน์ต่อพนักงานเอง ทำให้เริ่มมีฐานลูกค้าที่ใช้บัญชีเงินเดือนผ่านธนาคารเพิ่มขึ้นร่วม 1 แสนบัญชี
นายศักดิ์สิทธิ์ ปิติพงศ์สุนทร ผู้อำนวยการอาวุโสฝ่ายการตลาด บุคคลธนกิจ ธนาคารสแตนดาร์ด ชาร์เตอร์ด (ไทย) กล่าวว่า ปัจจุบันลูกค้าธนาคารพาณิชย์อาจลืมคำนวณว่าค่าธรรมเนียมที่ต้องจ่ายให้กับธนาคารนั้นสูงกว่าดอกเบี้ยเงินฝากที่ได้รับ ธนาคารจึงออกบริการสมาร์ตแบงกิงแพ็ก โดยลูกค้าที่เปิดบัญชีเงินฝากกับธนาคารครั้งแรกไม่ว่าจะเป็นเงินฝากประเภทใด พร้อมสมัครบัตรเดบิต จะได้รับบริการแจ้งเตือนการทำธุรกรรมผ่านเอสเอ็มเอสโดยไม่เสียค่าใช้จ่ายรายเดือน และสามารถโอนเงินต่างธนาคารผ่านอินเทอร์เน็ตแบงกิงไม่จำกัดจำนวนครั้งโดยไม่เสียค่าธรรมเนียมเช่นกัน
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า อีก 2 เดือน จะเห็นธนาคารออกผลิตภัณฑ์ใหม่สำหรับลูกค้ารายย่อย ซึ่งที่ผ่านมาได้ลูกค้าใหม่เพิ่มมากขึ้น เช่น เงินฝากไม่ประจำมีลูกค้าใหม่เพิ่ม 2 แสนราย ภายใน 2 เดือน ขณะนี้สามารถเรียกได้ว่าผลิตภัณฑ์ของธนาคารนำตลาด และจะพยายามออกผลิตภัณฑ์ที่จะทำให้ลูกค้ามีชีวิตที่ดีขึ้น ซึ่งทำให้ภาพลักษณ์ธนาคารดีขึ้นด้วย จากเดิมลูกค้าที่ไม่เคยคิดจะใช้บริการของธนาคารเลยมีถึง 30% แต่ขณะนี้ลดเหลือ 4%
นายบุญทักษ์ กล่าวว่า สิ่งที่ต้องทำจากนี้คือ การย้ายสาขาไปอยู่ในทำเลที่เหมาะสม 150 สาขาภายใน 3 ปี ซึ่งเรื่องการติดตั้งเอทีเอ็มของธนาคารไม่มีปัญหา เนื่องจากธนาคารมีผลิตภัณฑ์ให้ลูกค้าใช้เครื่องเอทีเอ็มของธนาคารใดก็ได้ทั่วประเทศ โดยเสียค่าธรรมเนียมแรกเข้าครั้งเดียว 500 บาท
“ในที่สุดลูกค้าคนไทยจะรู้ว่าอะไรคือประโยชน์ของเขา อย่างสินเชื่อเหมือนกัน ทำไมลูกค้าดีถึงต้องอุดหนุนลูกค้าไม่ดี” นายบุญทักษ์ กล่าว